EUROPOS PARLAMENTO IR TARYBOS REGLAMENTAS (EB) Nr. 79/2009
2009 m. sausio 14 d.
dėl vandenilinių variklinių transporto priemonių tipo patvirtinimo ir iš dalies keičiantis Direktyvą 2007/46/EB
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi Sutarties 251 straipsnyje nustatytos tvarkos (2),
kadangi:
(1)
Vidaus rinka apima vidaus sienų neturinčią erdvę, kurioje užtikrinamas laisvas prekių, asmenų, paslaugų ir kapitalo judėjimas. Bendrijos variklinių transporto priemonių tipo patvirtinimo sistema skirta būtent šiam tikslui. Variklinių transporto priemonių tipo patvirtinimo techniniai reikalavimai, susiję su transporto priemonės varymu vandeniliu, turi būti suderinti, kad skirtingose valstybėse narėse nebūtų priimami skirtingi reikalavimai ir būtų užtikrintas tinkamas vidaus rinkos veikimas, laikantis aukštų visuomenės saugos ir aplinkos apsaugos standartų.
(2)
Šis reglamentas yra atskiras reglamentas Bendrijos tipo patvirtinimo procedūros, numatytos 2007 m. rugsėjo 5 d. Europos Parlamento ir Tarybos direktyvoje 2007/46/EB, nustatančioje motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (3), tikslais. Todėl reikėtų atitinkamai iš dalies pakeisti tos direktyvos IV, VI ir XI priedus.
(3)
Europos Parlamento prašymu EB transporto priemones reglamentuojančiuose teisės aktuose pradėtas naudoti naujas reguliavimo metodas. Todėl šiame reglamente turėtų būti nustatytos tiktai esminės nuostatos dėl vandenilio sistemų ir jų sudedamųjų dalių tipo patvirtinimo reikalavimų, tuo tarpu techninės specifikacijos turėtų būti nustatytos įgyvendinimo priemonėse, patvirtintose pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (4).
(4)
Visų pirma, Komisijai reikėtų įgaliojimus nustatyti reikalavimus ir bandymų procedūras, susijusias su naujais vandenilio laikymo ar naudojimo būdais, papildomomis vandenilio sistemų sudedamosiomis dalimis ir varomąja sistema. Komisijai taip pat reikėtų suteikti įgaliojimus nustatyti konkrečias procedūras, bandymus ir reikalavimus, susijusius su vandenilinių transporto priemonių apsauga nuo smūgio ir integruotų sistemų saugos reikalavimais. Kadangi šios priemonės yra bendro pobūdžio ir skirtos iš dalies pakeisti neesmines šio reglamento nuostatas, inter alia, jį papildant naujomis neesminėmis nuostatomis, jos turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.
(5)
Transporto sektoriuje vienas iš pagrindinių tikslų turėtų būti didesnis aplinkai nekenksmingų transporto priemonių eksploatavimas. Reikėtų dėti papildomas pastangas, kad rinkoje daugėtų šių transporto priemonių. Pradėjus eksploatuoti alternatyviuosius degalus naudojančias transporto priemones, gali labai pagerėti miesto oro kokybė ir dėl to taip pat - visuomenės sveikatos būklė.
(6)
Vandenilis laikomas švaria perspektyvia variklių kuro rūšimi, leidžiančia kurti netaršias ūkio šakas, pagrįstas pakartotinių žaliavų panaudojimu ir atsinaujinančios energijos šaltiniais, kadangi juo varomos transporto priemonės neišskiria nei anglies turinčių teršalų, nei šiltnamio efektą sukeliančių dujų. Kadangi vandenilis yra energijos nešėjas, o ne energijos šaltinis, todėl vandenilinių variklių nauda aplinkos politikos požiūriu priklauso nuo to, iš kokio šaltinio išgaunamas vandenilis. Taigi svarbu, kad vandenilinis kuras būtų gaminamas tvariu būdu iš, kiek tai įmanoma, atsinaujinančių energijos šaltinių, kad bendras poveikis aplinkai, pradėjus naudoti vandenilį kaip variklinių transporto priemonių kurą, būtų teigiamas.
(7)
Aukšto lygio grupės CARS 21 galutinėje ataskaitoje teigiama, kad, kai tai tikslinga, turėtų būti ir toliau dedamos pastangos pagerinti tarptautinį variklinių transporto priemonių reguliavimo derinimą, siekiant įtraukti pagrindines transporto rinkas ir derinimą vykdyti tose srityse, kurios dar neaprėptos, ypač pagal 1958 m. ir 1998 m. Jungtinių Tautų Europos ekonomikos komisijos (JTEEK) susitarimus. Atsižvelgdama į šią rekomendaciją, Komisija turėtų ir toliau remti tarptautiniu mastu suderintų reikalavimų variklinėms transporto priemonėms rengimą remiant JTEEK. Jei bus priimtas visuotinis techninis reglamentas (VTR) dėl vandenilinių ir kuro elementais varomų transporto priemonių, Komisija visų pirma turėtų apsvarstyti galimybę šiame reglamente nustatytus reikalavimus suderinti su VTR nustatytais reikalavimais.
(8)
Vandenilio mišiniai galėtų būti naudojami kaip pereinamasis kuras siekiant gryno vandenilio naudojimo, taip palengvinant perėjimą prie vandeniliu varomų transporto priemonių tose šalyse, kurios turi gerą gamtinių dujų infrastruktūrą. Taigi Komisija turėtų nustatyti vandenilio ir gamtinių dujų (biometano) mišinio naudojimo sąlygas, ypač vandenilio ir gamtinių dujų santykį mišinyje, atsižvelgdama į technines galimybes ir naudą aplinkai.
(9)
Nustačius vandenilinių transporto priemonių tipo patvirtinimo sistemą, galimi vartotojai ir plačioji visuomenė įgytų didesnį pasitikėjimą šia nauja technologija.
(10)
Todėl būtina sukurti tinkamą sistemą, siekiant paspartinti naujoviškų varomųjų technologijų transporto priemonių ir transporto priemonių, kuriose naudojami aplinkai mažą poveikį darantys alternatyvieji degalai, patekimą į rinką.
(11)
Dauguma gamintojų skiria didelių investicijų vandenilio technologijai vystyti ir jau pradėjo tiekti šias transporto priemones rinkai. Tikėtina, kad ateityje vandenilinių transporto priemonių skaičius, lyginant su kitomis transporto priemonėmis, didės. Todėl būtina nustatyti bendruosius vandenilinių transporto priemonių saugos reikalavimus. Kadangi gamintojai, kurdami vandeniliu varomas transporto priemones, gali taikyti skirtingus sprendimus, būtina nustatyti nuo technologijų nepriklausančius saugumo reikalavimus.
(12)
Vandenilio sistemoms ir jos sudedamosioms dalims būtina nustatyti saugumo reikalavimus, reikalingus siekiant gauti tipo patvirtinimą.
(13)
Siekiant vandenilinių transporto priemonių tipo patvirtinimo būtina nustatyti vandenilio sistemų ir jų sudedamųjų dalių įrengimo reikalavimus.
(14)
Dėl tam tikrų šio kuro savybių gelbėjimo tarnyboms gali tekti taikyti specialias vandenilinėms transporto priemonėms skirtas priemones. Todėl būtina nustatyti reikalavimus, leidžiančius aiškiai ir greitai identifikuoti tokias transporto priemones, kad gelbėjimo tarnybos žinotų, koks kuras naudojamas transporto priemonėje. Nors identifikavimo priemonės turėtų būti pritaikytos prie tikslo, reikėtų, kiek tai įmanoma, vengti sukelti visuomenės nerimą.
(15)
Taip pat yra svarbu nustatyti gamintojų įsipareigojimus imtis atitinkamų priemonių, kad būtų išvengta netinkamo vandenilinei varomai transporto priemonei kuro naudojimo.
(16)
Vandenilinės variklinės transporto priemonės rinkoje bus paklausios tik tuomet, kai degalinių infrastruktūra Europoje bus pakankama. Komisija turėtų peržiūrėti tinkamas priemones, siekdama skatinti vandeniliu varomoms transporto priemonėms skirtų degalinių tinklo kūrimą visoje Europoje.
(17)
Laikoma, kad naujoviškos mažos transporto priemonės, pagal EB tipo patvirtinimą pavadintos L kategorijos transporto priemonėmis, bus ankstyvomis vandenilio kaip kuro naudotojomis. Vandenilio naudojimas šiose transporto priemonėse reikalauja mažiau pastangų, nes techniniai reikalavimai ir reikalingos investicijos nėra tokios didelės kaip M ir N kategorijos transporto priemonių, kaip apibrėžta Direktyvos 2007/46/EB II priede, atveju. Ne vėliau kaip iki 2010 m. sausio 1 d. Komisija turėtų įvertinti galimybę reglamentuoti vandenilinių L kategorijos transporto priemonių tipo patvirtinimą.
(18)
Kadangi šio reglamento tikslo, t. y. užtikrinti vidaus rinkos veikimą nustačius bendrus techninius vandenilinėms transporto priemonėms taikomus reikalavimus, valstybės narės negali deramai pasiekti ir kadangi dėl siūlomo veiksmo mąsto to tikslo būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente nustatomi vandenilinių motorinių transporto priemonių tipo patvirtinimo reikalavimai, susiję su vandenilio varomąja sistema, ir vandenilio sistemų sudedamųjų dalių bei pačių sistemų tipo patvirtinimo reikalavimai. Šiame reglamente taip pat nustatomi tokių sistemų sudedamųjų dalių ir pačių sistemų įrengimo reikalavimai.
2 straipsnis
Taikymo sritis
Šis reglamentas taikomas:
1.
vandenilinėms po M ir N kategorijų transporto priemonėms, kaip apibrėžta Direktyvos 2007/46/EB II priedo A dalyje, įskaitant tokių transporto priemonių apsaugą nuo smūgio ir elektros saugą;
2.
I priede išvardytoms vandenilio sistemų sudedamosioms dalims, kurios skirtos M ir N kategorijų variklinėms transporto priemonėms;
3.
vandenilio sistemoms, kurios skirtos M ir N kategorijų variklinėms transporto priemonėms, įskaitant naujus vandenilio laikymo ar naudojimo būdus.
3 straipsnis
Apibrėžtys
1. Šiame reglamente vartojamos šios sąvokos:
a)
vandenilinė transporto priemonė - variklinė transporto priemonė, kaip variklio varymo kurą naudojanti vandenilį;
b)
varomoji sistema - vidaus degimo variklio ar kuro elementų sistema transporto priemonei varyti;
c)
vandenilio sistemos sudedamoji dalis - vandenilio bakas ir visos kitos vandenilinės transporto priemonės dalys, tiesiogiai susiliečiančios su vandeniliu, arba dalys, kurios yra vandenilio sistemos dalis;
d)
vandenilio sistema - įrenginys, kurį sudaro vandenilio sistemos sudedamosios dalys ir jungiamosios dalys, pritvirtintos prie vandenilinių transporto priemonių, išskyrus varomąsias sistemas ar pagalbinius galios įrenginius;
e)
didžiausias leidžiamasis darbinis slėgis (DLDS) - didžiausias slėgis, kurį gali patirti sudedamoji dalis ir kuriuo remiamasi nustatant nagrinėjamos sudedamosios dalies tvirtumą;
f)
vardinis darbinis slėgis (NDS) - jei tai bakas, - pastovus slėgis esant pastoviai 288 K (15 °C) temperatūrai, jei bakas pilnas, arba, jei tai yra kita sudedamoji dalis, - slėgio lygis, kuriam esant sudedamoji dalis veikia įprastiniu būdu;
g)
vidinis bakas - vandenilio bako dalis suskystintam vandeniliui, kuriame yra kriogeninio vandenilio.
2. 1 dalies d punkte nurodytos vandenilio sistemos, inter alia, apima:
a)
naudojimo stebėsenos ir valdymo sistemas;
b)
transporto priemonės sąsajų sistemas;
c)
srauto ribojimo sistemas;
d)
apsaugos nuo viršslėgio sistemas;
e)
šilumokaičio gedimo nustatymo sistemas.
4 straipsnis
Gamintojų įsipareigojimai
1. Gamintojai turi įrodyti, kad visų naujų Bendrijoje parduodamų, registruojamų ar naudojamų vandenilinių transporto priemonių ir visų Bendrijoje parduodamų ar naudojamų vandenilio sistemų ir jų sudedamųjų dalių tipas yra patvirtintas pagal šį reglamentą ir jo įgyvendinimo priemones.
2. Siekdami transporto priemonės tipo patvirtinimo, vandenilinėse transporto priemonėse gamintojai įrengia vandenilio sistemų sudedamąsias dalis ir pačias sistemas, atitinkančias šiame reglamente ir jo įgyvendinimo priemonėse nustatytus reikalavimus bei sumontuotas pagal šį reglamentą ir jo įgyvendinimo priemones.
3. Siekdami vandenilio sistemų ir jų sudedamųjų dalių tipo patvirtinimo, gamintojai užtikrina, kad vandenilio sistemų sudedamosios dalys ir pačios sistemos atitiktų šiame reglamente ir jo įgyvendinimo priemonėse nustatytus reikalavimus.
4. Gamintojai pateikia tipo patvirtinimo institucijai tinkamą informaciją apie transporto priemonės specifikacijas ir bandymų sąlygas.
5. Gamintojai per visą transporto priemonės eksploatavimo laiką teikia informaciją, reikalingą vandenilio sistemų sudedamosioms dalims ir pačioms sistemoms tikrinti.
5 straipsnis
Bendrieji vandenilio sistemoms ir jų sudedamosioms dalims taikomi reikalavimai
Gamintojai užtikrina, kad:
a)
vandenilio sistemų sudedamosios dalys ir pačios sistemos veiktų tinkamai ir saugiai, patikimai atlaikytų elektros, mechaninio, šiluminio ar cheminio poveikio sąlygas, neatsirandant nuotėkiui ar matomiems defektams;
b)
vandenilio sistemos būtų apsaugotos nuo viršslėgio;
c)
vandenilio sistemų ir jų sudedamųjų dalių, tiesiogiai susiliečiančių su vandeniliu, naudotų medžiagų suderinamumą su vandeniliu;
d)
vandenilio sistemos ir jų sudedamosios dalys būtų patikimai atsparios numatytiems temperatūros ir slėgio svyravimams per visą numanomą jų eksploatavimo laiką;
e)
vandenilio sistemos ir jų sudedamosios dalys patikimai atlaikytų įgyvendinimo priemonėse nustatytą veikimo temperatūros amplitudę;
f)
vandenilio sistemų sudedamosios dalys būtų paženklintos taikant įgyvendinimo priemones;
g)
būtų aiškiai nurodoma vandenilio sistemų sudedamųjų dalių, turinčių kryptingą srautą, srauto kryptis;
h)
vandenilio sistemų sudedamosios dalys ir pačios sistemos įrengiamos taip, kad jas būtų galima sumontuoti laikantis VI priede nustatytų reikalavimų.
6 straipsnis
Suskystinto vandenilio bakų reikalavimai
Suskystinto vandenilio bakai išbandomi atliekant II priede nurodytus bandymus.
7 straipsnis
Suskystinto vandenilio naudojimui skirtų vandenilio sistemų sudedamųjų dalių, išskyrus bakus, reikalavimai
1. Vandenilio sistemų sudedamosios dalys, išskyrus suskystinto vandenilio bakus, atsižvelgiant į jų tipą, išbandomos atliekant III priede nurodytus bandymus.
2. Slėgio ribotuvai įrengiami taip, kad būtų užtikrinama, jog slėgis vidiniame bake ar bet kurioje kitoje vandenilio sistemos sudedamojoje dalyje neviršytų leistinos ribos. Nustatoma riba yra proporcinga vandenilio sistemos sudedamosios dalies didžiausiam leidžiamajam darbiniam slėgiui (DLDS). Įrengiama šilumokaičių saugos sistema, kad būtų galima nustatyti jų gedimus.
8 straipsnis
Suslėgtų vandenilio dujų bakų reikalavimai
1. Suslėgtų vandenilio dujų bakai klasifikuojami pagal IV priedo 1 punktą.
2. 1 pastraipoje nurodyti bakai, atsižvelgiant į jų tipą, išbandomi atliekant IV priede nurodytus bandymus.
3. Pateikiamas išsamus visų pagrindinių vandenilio bakui gaminti naudotų medžiagų savybių ir leidžiamųjų nuokrypų aprašymas, įskaitant medžiagų bandymų rezultatus.
9 straipsnis
Suslėgto (dujinio) vandenilio naudojimui skirtų vandenilio sistemų sudedamųjų dalių, išskyrus bakus, reikalavimai
Vandenilio sistemų sudedamosios dalys, išskyrus suslėgtų vandenilio dujų bakus, atsižvelgiant į jų tipą, išbandomos atliekant V priede nurodytus bandymus.
10 straipsnis
Bendrieji vandenilio sistemų ir jų sudedamųjų dalių įrengimo reikalavimai
Vandenilio sistemos ir jų sudedamosios dalys įrengiamos pagal VI priedo reikalavimus.
11 straipsnis
Taikymo tvarkaraštis
1. Nuo 2011 m. vasario 24 d. nacionalinės valdžios institucijos atsisako suteikti:
a)
EB tipo patvirtinimą šiam naujam transporto priemonių tipui dėl priežasčių, susijusių su vandenilio varomąja sistema, jei tokios transporto priemonės neatitinka šiame reglamente arba jo įgyvendinimo priemonėse nustatytų reikalavimų; ir
b)
EB tipo patvirtinimą naujiems vandenilio sistemos sudedamosios dalies ar pačios sistemos tipams, jei tokia sudedamoji dalis arba sistema neatitinka šiame reglamente arba jo įgyvendinimo priemonėse nustatytų reikalavimų.
2. Nuo 2012 m. vasario 24 d. nacionalinės valdžios institucijos:
a)
dėl priežasčių, susijusių su vandenilio varomąja sistema, naujų transporto priemonių atitikties liudijimus Direktyvos 2007/46/EB 26 straipsnio tikslais laiko negaliojančiais ir draudžia tokias transporto priemones registruoti, parduoti bei pradėti eksploatuoti, jei tokios transporto priemonės neatitinka šiame reglamente arba jo įgyvendinimo priemonėse nustatytų reikalavimų; ir
b)
draudžia registruoti, parduoti bei pradėti eksploatuoti naujas vandenilio sistemų sudedamąsias dalis ar pačias sistemas, jei tokios sudedamosios dalys arba sistemos neatitinka šiame reglamente arba jo įgyvendinimo priemonėse nustatytų reikalavimų.
3. Nepažeisdamos šio straipsnio 1 ir 2 dalių ir atsižvelgdamos į įgyvendinimo priemonių, priimtų pagal 12 straipsnio 1 dalį, įsigaliojimą, gamintojui paprašius nacionalinės valdžios institucijos neturi teisės:
a)
dėl priežasčių, susijusių su vandenilio varomąja sistema, atsisakyti suteikti naujo transporto priemonės tipo EB tipo ar nacionalinį tipo patvirtinimą arba naujo vandenilio sistemos ar jos sudedamosios dalies EB tipo patvirtinimą arba uždrausti registruoti, parduoti ar pradėti eksploatuoti naujus transporto priemonės tipus, jei tokia transporto priemonė, sudedamoji dalis ar sistema atitinka šiame reglamente ir jo įgyvendinimo priemonėse nustatytus reikalavimus; arba
b)
uždrausti registruoti, parduoti ir pradėti eksploatuoti naujas transporto priemones arba parduoti ir pradėti eksploatuoti naujas vandenilio sistemų sudedamąsias dalis ar pačias sistemas, jei tokios transporto priemonės, sudedamosios dalys ar sistemos atitinka šiame reglamente ir jo įgyvendinimo priemonėse nustatytus reikalavimus.
12 straipsnis
Įgyvendinimo priemonės
1. Komisija priima šias įgyvendinimo priemones:
a)
administracines nuostatas dėl transporto priemonių EB tipo patvirtinimo, susijusio su vandenilio varomąja sistema, ir vandenilio sistemų sudedamųjų dalių bei pačių sistemų EB tipo patvirtinimo;
b)
taisykles dėl informacijos, kurią turi pateikti gamintojai 4 straipsnio 4 ir 5 dalyse nurodytais tipo patvirtinimo ir tikrinimo tikslais;
c)
išsamias II-V prieduose nustatytas bandymų atlikimo taisykles;
d)
išsamias taisykles, susijusias su VI priede nustatytais vandenilio sistemų sudedamųjų dalių ir pačių sistemų įrengimo reikalavimais;
e)
išsamias taisykles, susijusias su 5 straipsnyje nustatytais saugaus ir patikimo vandenilio sistemų sudedamųjų dalių ir pačių sistemų veikimo reikalavimais;
f)
išsamias ženklinimo arba kitokių priemonių, kuriomis siekiama aiškiai ir greitai identifikuoti VI priedo 16 punkte nurodytą vandenilinę transporto priemonę, taisykles.
Šios priemonės, skirtos iš dalies pakeisti neesmines šio reglamento nuostatas, inter alia, jį papildant naujomis neesminėmis nuostatomis, patvirtinamos pagal 13 straipsnio 2 dalyje numatytą reguliavimo procedūrą su tikrinimu.
2. Komisija gali patvirtinti šias įgyvendinimo priemones:
a)
su toliau išvardytais dalykais susijusių reikalavimų paaiškinimą:
-
gryno vandenilio arba vandenilio ir gamtinių dujų (biometano) mišinio naudojimas;
-
nauji vandenilio laikymo ar naudojimo būdai;
-
transporto priemonės apsauga nuo smūgio atsižvelgiant į vandenilio sistemų ir jų sudedamųjų dalių vientisumą;
-
integruotos sistemos saugos reikalavimai, apimantys bent jau nuotėkio aptikimą, ir su prapūtimo dujomis susiję reikalavimai;
-
elektroizoliacija ir elektros sauga;
b)
kitas šiam reglamentui taikyti būtinas priemones.
Šios priemonės, skirtos iš dalies pakeisti neesmines šio reglamento nuostatas, inter alia, jį papildant naujomis neesminėmis nuostatomis, patvirtinamos pagal 13 straipsnio 2 dalyje numatytą reguliavimo procedūrą su tikrinimu.
13 straipsnis
Komiteto darbo tvarka
1. Komisijai padeda Direktyvos 2007/46/EB 40 straipsnio 1 dalimi įsteigtas Techninis motorinių transporto priemonių komitetas.
2. Jeigu daroma nuoroda į šią dalį, taikomos Sprendimo 1999/468/EB 5a straipsnio 1-4 dalys ir 7 straipsnis, atsižvelgiant į jo 8 straipsnį.
14 straipsnis
Direktyvos 2007/46/EB pakeitimai
Direktyvos 2007/46/EB IV, VI ir XI priedai iš dalies keičiami pagal šio reglamento VII priedą.
15 straipsnis
Sankcijos už nuostatų nesilaikymą
1. Valstybės narės priima nuostatas dėl sankcijų, taikytinų gamintojams pažeidus šio reglamento ir jo įgyvendinimo priemonių nuostatas, ir imasi visų būtinų priemonių užtikrinti, kad tos nuostatos būtų įgyvendintos. Numatytos sankcijos turi būti veiksmingos, proporcingos ir atgrasančios. Apie šias nuostatas valstybės narės praneša Komisijai iki 2010 m. rugpjūčio 24 d. ir nedelsdamos praneša apie bet kokius vėlesnius joms poveikio turinčius pakeitimus.
2. Pažeidimai, dėl kurių taikomos sankcijos, yra bent jau:
a)
suklastotų deklaracijų teikimas vykstant tipo tvirtinimo procedūroms arba atšaukimo procedūroms;
b)
tipo patvirtinimo bandymo rezultatų arba eksploatacinio tinkamumo duomenų klastojimas;
c)
duomenų arba techninių specifikacijų, dėl kurių tipo patvirtinimas galėtų būti atšauktas ar panaikintas, nuslėpimas;
d)
atsisakymas suteikti galimybę gauti informaciją;
e)
išderinimo įtaisų naudojimas.
16 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 24 Φεβρουαρίου 2011, išskyrus 11 straipsnio 3 dalį ir 12 straipsnį, kurie taikomi nuo šio reglamento įsigaliojimo dienos, o 11 straipsnio 2 dalis taikoma nuo joje nustatytos datos.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre 2009 m. sausio 14 d.